Man kan ikke beskrive en by på størrelse med Korsbæk, uden at man også har det aspekt fremme«, sagde Lise Nørgaard i 2006 til Panbladet om homoseksuelle karakterer i hendes legendariske tv-serie, ’Matador’ (1978-81). Her var den entreprenante alfahan Mads Skjerns ældste søn, Daniel, bøsse og krammede med François, og det kunne Skjern knap tåle at se.

»Han er jo syg i hovedet«, fnyste han til sin kone. »Syg i hovedet!? Det er jo dig, der er syg i hovedet. Hvad er du for et menneske?«, svarede Ingeborg rasende tilbage. Og sådan gik det løs bag gardinerne i den lille by, mens den rebelske Iben flyttede sammen med kørelærerens kone, Jenny, på rideskole. Siden sås de to kun i ridetøj, påpegede Nørgaard. Og selv om det aldrig blev sagt højt, hverken til seerne eller skuespillerne selv, vidste ’Matador’s forfatter nok godt, hvad det skulle betyde.